Jong vrou sterf in Krugersdorp-botsingFoto: Netcare 911 Chris Botha, woordvoerder van Netcare 911, het gesê die botsing het omstreeks 02:34 in Voortrekkerweg plaasgevind. “Met paramedici se aankoms op die toneel het twee voertuie by ŉ kruising gestaan met wrakstukke wat oor die toneel versprei was. Twee mense was in een van die motorwrakke vasgekeer.” Volgens Botha is ŉ 27-jarige vrou op die toneel dood verklaar. “Twee mense het ernstige beserings opgedoen terwyl ŉ derde persoon wonderbaarlik net geringe beserings opgedoen het.” Brandbestryders het die vasgekeerdes uit die wrak bevry terwyl paramedici die beseerdes op die toneel behandel het. Die beseerdes is na ŉ nabygeleë hospitaal vervoer vir verdere mediese sorg.